
НАРЕДБА 
за Регистъра и издаване на решения по Механизма за корекция на въглеродните емисии по границите

Раздел I
ОБЩИ ПОЛОЖЕНИЯ

Чл. 1. (1)  С тази наредба се определят условията, редът и изискванията за прилагане на Механизма за корекция на въглеродните емисии на границите (МКВЕГ) в Република България, процедурите за издаване на решения по МКВЕГ, както и действията на задължените лица и на компетентния орган в регистъра на МКВЕГ, (наричан по-нататък "Регистъра").  
(2) С наредбата се определят:
1. Регистрацията и достъпът до Регистъра на лицата по чл. 5, параграфи 1 и 2 от Регламент (ЕС) 2023/956 на Европейския парламент и на Съвета за създаване на механизъм за корекция на въглеродните емисии на границите (ОВ, L 130/52, 16.05.2023 г.), (наричан по нататък „Регламент (ЕС) 2023/956“), изменен с Регламент (ЕС) 2025/2083 на Европейския парламент и на Съвета за изменение на Регламент (ЕС) 2023/956 с цел опростяване и укрепване на механизма за корекция на въглеродните емисии на границите (OВ L, 2025/2083, 17.10.2025 г.), (наричан по-нататък „Регламент (ЕС) 2025/2083“);
2. подаването, коригирането и оттеглянето на заявления за получаване на статус на „одобрен декларатор по МКВЕГ“, (наричан по-нататък „одобрен декларатор“);
3. процедурата по разглеждането и оценката на заявления и консултациите с компетентните органи на държавите членки на Европейския съюз и Европейската комисия, (наричана по-нататък „Комисията“) за получаване на статус на одобрен декларатор;
4. процедурата по издаване на решения за предоставяне и отказ за предоставяне на статус  на одобрен декларатор;
5. действията на одобрения декларатор в Регистъра в изпълнение на задълженията по деклариране, подаване на информация и връщане на сертификати по партидата;
6. приложимите случаи на изискване за предоставяне от вносителя на обезпечение, определянето, мониторинга и  промяна на размера на обезпечението;
7. процедурите по мониторинг на изпълнение на условията и критериите от одобрения декларатор и по отнемане на статуса на одобрения декларатор;
8. издаването и последиците от решението за отнемане на статус на одобрен декларатор.
Чл. 2. За целите на тази наредба се използват дефинициите в чл. 3 от Регламент (ЕС) 2023/956.
Чл. 3 (1) Изпълнителният директор на Изпълнителната агенция по околна среда (ИАОС) изпълнява функциите на компетентен орган и администратор на Регистъра по МКВЕГ. 
(2) Компетентният орган предоставя достъп до Регистъра след регистрация в EU Login на вносителите по чл. 5 и на проверяващите органи, акредитирани съгласно чл. 18 от Регламент (ЕС) 2023/956 .
(3) Компетентният орган е администратор на лични данни, по смисъла на чл. 4, параграф 7 от Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО.

Раздел II
РЕГИСТРАЦИЯ И ДОСТЪП ДО РЕГИСТЪРА

Чл. 4. (1) Регистрацията и достъпът до Регистъра на вносителите, се осъществява при следната последователност:
1. регистрация в EU Login портала на Комисията (https://trusted-digital-identity.europa.eu/eu-login-help/external-self-registered-account-faq/how-do-i-create-my-eu-login-account_en); 
2. издаване на ЕОRI номер от Агенция „Митници“;
3. представяне от заявителя на информация по т. 1 и т. 2 на компетентния орган, който предоставя права за регистрация на лицата в Регистъра; 
4. изпращане от компетентния орган, по електронна поща, на уведомително съобщение до заявителя, съдържащо връзки за достъп, посредством които лицето получава достъп до Регистъра.
(2) Проверяващ орган, акредитиран от Изпълнителна агенция „Българска служба за акредитация“ (ИА БСА), може да подаде искане за регистрация в Регистъра до компетентния орган, съгласно условията на чл. 10а от Регламент (ЕС) 2023/956.
 (3) Компетентният орган извършва регистрацията на лицето по ал. 2 при условията и по реда на чл. 10а от Регламент (ЕС) 2023/956.
(4) При регистрацията по ал. 3 компетентният орган може да извършва служебна проверка относно валидността и обхвата на акредитацията чрез обмен на информация с ИА БСА.
(5) Регистрираният проверяващ орган получава достъп до Регистъра по МКВЕГ съобразно правата и функционалностите, определени в приложимото право на Европейския съюз.

Раздел III
ПОДАВАНЕ, КОРИГИРАНЕ, ОТТЕГЛЯНЕ НА ЗАЯВЛЕНИЕ ЗА ПРЕДОСТАВЯНЕ НА СТАТУС НА ОДОБРЕН ДЕКЛАРАТОР

Чл. 5. (1) Преди вноса на стоки, попадащи в обхвата на Регламент (ЕС) 2023/956, на митническата територия на Европейския съюз ( наричан по-нататък „Съюза“), всеки вносител,  подава заявление за получаване на статус на одобрен декларатор (наричано по-нататък „заявление за одобрение“).  
(2) Вносител, установен в държава членка на митническата територия на Съюза, може да определи косвен митнически представител, в съответствие с член 18 от Регламент (ЕС) № 952/2013 на Европейския парламент и на Съвета от 09.10.2013 г. за създаване на Митнически кодекс на Съюза (ОВ, 269 от 10.10.2013г.), наричан по-долу „Регламент (ЕС) 952/2013“. 
(3) В случаите по ал. 2, когато е налице съгласие от косвения митнически представител да действа като одобрен декларатор, същият е заявител, а статусът на одобрен декларатор се предоставя на косвения митнически представител.
(4) Вносител, неустановен в държава членка на митническата територия на Съюза, определя косвен митнически представител в съответствие с член 18 от Регламент (ЕС) № 952/2013, който е заявител и на когото, след одобрение, се предоставя статус на одобрен декларатор. 
(5) В случаите по ал. 3 и 4, косвеният митнически представител трябва да е установен на митническата територия на Съюза.
(6) В случаите по ал. 3 и 4, задълженията за стоките, внасяни от косвения митнически представител, от името на съответния вносител, възникват за косвения митнически представител, независимо дали вносителят е освободен от такива по чл. 2а от Регламент (ЕС) 2023/956.
(7) Извън обхвата на ал. 1 са случаите по чл. 5, параграф 2а от Регламент (ЕС) 2023/956.
Чл. 6. (1) Подаването на заявление за одобрение се извършва чрез Регистъра в електронен формат.
(2) При подаване на заявление за одобрение всеки вносител задължително предоставя следната информация:
1. име, адрес и данни за контакт;
2. EORI номер;
3. основна икономическа дейност, формирана от дейността с най-високи приходи на дружеството-заявител, осъществявана в Съюза, избрана от номенклатурата в Регистъра;
4. удостоверение от данъчен орган в държавата членка, свидетелстващо, че по отношение на същия няма неизпълнено нареждане/заповед за събиране на публични задължения;
5. клетвена декларация по образец, съгласно Приложението към наредбата; 
6. информация за доказване на финансовия и оперативен капацитет, заедно с подкрепящи я счетоводни документи за период не по-дълъг от последните три финансови години, за които сметките са приключени и други, по преценка на вносителя;
7. прогнозно количество на вноса на стоки на митническата територия на Съюза по вид стоки и информация за държавите членки на внос, за календарната година, през която е подадено заявлението за одобрение, както и за следващата календарна година;
8. имена и данни за контакт на лицата, от чието име действа заявителят, в приложимите случаи;
9. номер на сертификата за одобрен икономически оператор, в случай, че е получен такъв в съответствие с член 38 от Регламент (ЕС) 952/2013.
(3) Когато заявителят е юридическо лице или сдружение от лица, чието седалище, адрес на управление, централно управление, или постоянно установена стопанска дейност е в трета държава по смисъла на чл. 3, т. 7 от Регламент (ЕС) 2023/956, заявителят следва да предостави своя адрес в третата държава, своя адрес на установяване и EORI номер.
(4) За всяко подадено заявление за одобрение, в Регистъра автоматично се генерира уникален референтен номер.
(5) Когато от данните в заявлението, компетентният орган установи, че заявителят не е установен в държавата членка, незабавно отхвърля заявлението, като уведомява заявителя за причините за отхвърлянето.
(6) Отхвърлянето на заявлението за одобрение по ал. 5 не е пречка за подаване на ново заявление за одобрение за получаване на статус на одобрен декларатор.
(7) Вносител, регистриран в Регистъра от компетентния орган на държавата членка, със заявена, явно разпределена, преносна способност, по смисъла на чл. 3, ал. 12 от Регламент (ЕС) 2023/956, за внос на електроенергия, се счита за одобрен декларатор по МКВЕГ.
Чл. 7. (1) Заявителят незабавно информира компетентния орган за всякакви промени в информацията по чл. 6, ал. 2, преди да бъде взето решение по заявлението. Искането за корекция се подава, заедно с документи, удостоверяващи обстоятелствата по промяната.
(2) Заявителят представя обосновка в искането за корекция на информацията, посочена в чл. 6, ал. 2, т. 4 – 7 и т.9.
(3) Не се изисква обосновка на искането за корекция на информацията, посочена в чл. 6, ал. 2, т. 1, 3 и 8, като информацията се коригира и вписва автоматично.
 	(4) Когато от заявителя е подадено искане за корекция по ал. 1, поради което се налага компетентният орган да направи преоценка на заявлението, срокът по чл. 9, ал. 1 може да бъде удължен с не повече от 30 календарни дни.
(5) Когато компетентният орган прецени, че исканите корекции са съществени, може да отхвърли заявлението и да изиска подаването на ново заявление.
Чл. 8. Когато заявителят оттегли заявлението в хода на консултациите по чл. 11, компетентният орган прекратява процедурата и уведомява  участващите в нея за оттеглянето.

Раздел IV
ПРОЦЕДУРА ОЦЕНКА НА ЗАЯВЛЕНИЯ. КОНСУЛТАЦИИ С КОМПЕТЕНТНИТЕ ОРГАНИ НА ДЪРЖАВИТЕ ЧЛЕНКИ И КОМИСИЯТА

Чл. 9. (1) Компетентният орган разглежда заявлението в срок до 120 дни от датата на получаването му.
(2) При изискване на допълнителна информация и в случаите по чл. 7, ал. 4 срокът по ал. 1 се удължава до 150 дни.
Чл. 10. (1) Компетентният орган може да започне процедура по консултации с компетентните органи на заинтересованите държави членки или с Комисията, като процедурата приключва преди изтичането на срока по чл.9, ал. 1.
(2) Компетентният орган определя срок на страните, участващи в консултацията, в който да впишат в Регистъра своите мотивирани забележки. Този срок не може да надвишава 15 календарни дни. 
(3) В случаите по ал. 2, когато в Регистъра са вписани забележки, компетентният орган може да поиска допълнителна информация и документация от консултираните страни, като определя срок за предоставянето им до 5 работни дни.
(4) Компетентният орган може да удължи срока по ал. 2, в следните случаи:
1. когато, в хода на консултациите е подадено искане за корекции по чл. 7, ал. 1 от заявителя, които са от значение за консултацията и  е прието от компетентния орган;
2. когато е поискан допълнителен срок, който не може да е повече от 15 календарни дни, от държавата, участваща в консултацията, поради естеството на извършваните от нея проверки. 
(5) Процедурата по консултации, включва следните въпроси:
1. компетентните органи на държавите членки имат ли възражения срещу предоставянето на статус на одобрен декларатор;
2. заявителят подал ли е заявление за одобрение в своята държава членка;
3. на заявителя  предоставено ли е одобрение в неговата държава членка;
4. на заявителя отнемано ли е одобрение в неговата държава членка.
(6) В случай че държавите, участващи в консултацията, не отговорят в рамките на сроковете определени за консултации, се счита че нямат информация, забележки и възражения.
Чл. 11. (1) Компетентният орган извършва оценка на искането за предоставяне на статус на одобрен декларатор на база документи, предоставени му от заявителя, информация, получена чрез консултации с държавите членки, експертни заключения, заключения на трети страни и одити, представени от заявителя, а в приложимите случаи, и информация, предоставена от Агенция „Митници“ и от други институции. 
(2) Когато в процедурата по оценка на заявлението компетентният орган формира отрицателно становище относно предоставянето на статус на одобрен декларатор, той уведомява мотивирано заявителя за същото, като му указва възможността да представи писмено бележки в определен срок, не по-дълъг от 30 дни от получаване на уведомлението. 
(3) Компетентният орган се произнася по заявление за одобрение след обсъждане на допълнителните бележки по ал. 2, когато такива са представени.

Раздел V
ПРОЦЕДУРА ПО ИЗДАВАНЕ НА РЕШЕНИЕ ЗА ПРЕДОСТАВЯНЕ И РЕШЕНИЕ ЗА ОТКАЗ ЗА ПРЕДОСТАВЯНЕ НА СТАТУС НА ОДОБРЕН ДЕКЛАРАТОР

Чл. 12. (1) Компетентният орган издава мотивирано Решение, с което предоставя статус на одобрен декларатор, когато е налице информацията по чл. 6, ал. 2 от настоящата наредба и са изпълнени критериите по чл. 17, параграф 2 от Регламент (ЕС) 2023/956. 
(2) Решението по ал. 1 съдържа:
1. идентификационните данни, съгласно вписването в Търговския регистър и регистър на юридическите лица с нестопанска цел (ТРРЮЛНЦ); 
2. ЕОRI номера на одобрения декларатор;  
3. определеното обезпечение по чл. 17, ал.1 – в приложимите случаи; 
4. основните задължения на одобрения декларатор по МКВЕГ.
(3) В Решението по ал. 1 се посочват редът, органът и срокът за обжалване.
(4) Компетентният орган вписва решението в Регистъра, от която дата одобреният декларатор се счита уведомен за издаването му и същото се счита за връчено.
(5) В случай на подадена жалба срещу решението, компетентният орган вписва същата в Регистъра.
(6) ) На вписване в Регистъра подлежи и окончателният съдебен акт в случаите по ал. 5.
(7) Вписаното в Регистъра решение на компетентния орган за предоставяне на статус на одобрен декларатор, в случаите по чл. 15, ал. 1, поражда действие от датата на вписването в Регистъра, че е прието обезпечението.
Чл. 13. (1) В случай че не е предоставена информацията по чл. 6,  ал. 2 или не са изпълнени критериите по чл. 17 от Регламент (ЕС) 2023/956, компетентният орган издава мотивирано решение за отказ за предоставяне на статус на одобрен декларатор. 
(2) Решението по ал. 1 съдържа идентификационните данни, съгласно вписването в ТРРЮЛНЦ и ЕОRI номера на заявителя. 
(3) В Решението по ал. 1 се посочва редът, органът и срокът за обжалване. 
(4) Компетентният орган вписва решението в Регистъра,  от която дата одобреният декларатор се счита за уведомен за издаването му и същото се счита за връчено.
(5) В случай на подадена жалба срещу решението, компетентният орган вписва същата в Регистъра.
(6) На вписване в Регистъра подлежи и окончателният съдебен акт в случаите по ал. 5.

Раздел VI
ДЕКЛАРИРАНЕ, ПОДАВАНЕ НА ИНФОРМАЦИЯ И ВРЪЩАНЕ НА СЕРТИФИКАТИ ПО ПАРТИДАТА

Чл. 14. (1) Всеки одобрен декларатор по МКВЕГ:
1. подава чрез Регистъра декларация по МКВЕГ за предходната календарна година при условията и по реда на Регламент (ЕС) 2023/956. Общите съпътстващи емисии, които се обявяват в декларацията по МКВЕГ, се  подлагат на проверка от проверяващ орган акредитиран съгласно чл. 18 от Регламент (ЕС) 2023/956 и приетите в съответствие с чл. 28 от същия Регламент делегирани актове
2. връща чрез Регистъра определен брой сертификати по МКВЕГ по реда и в сроковете на Регламент (ЕС) 2023/956.
(2) Одобреният декларатор подава в срок от 7 календарни дни, чрез Регистъра, информация до компетентния орган за всички промени в информацията по чл. 6, ал. 2, настъпили след вземане на решение, с което му е предоставен статус.
(3) Всеки одобрен декларатор по МКВЕГ може да делегира подаването на декларацията по ал.1, т.1 на лице, действащо от негово име и за негова сметка, като одобрения декларатор по МКВЕГ продължава да носи отговорност за спазването на задълженията по Регламент (ЕС) 2023/956. Когато лицето е оправомощено, следва да представи нотариално заверен документ, удостоверяващ обхвата и обема на представителната му власт. Ако документът е на език, различен от български или английски, се представя с превод на български или английски, извършен от заклет преводач. 
Раздел VII
ОБЕЗПЕЧЕНИЕ

Чл. 15. (1)  В случай, че вносителят не е бил установен на митническата територия на Съюза през двете финансови години, предхождащи годината на подаденото заявление, компетентният орган изисква от одобрения декларатор предоставяне на обезпечение. 
(2) Компетентният орган осъществява мониторинг на обезпечението по критерий „достатъчност“, гарантиращ покриването на броя на сертификатите, които следва да бъдат върнати от одобрения декларатор, съгласно чл. 14, ал. 1. т. 2. 
(3) Компетентният орган издава решение за коригиране размера на обезпечението, когато установи, че е налице необходимост от изменението му, като определя размера на допълнителното обезпечение, което следва да бъде предоставено или замяна на първоначално предоставеното с ново.
(4) Срокът за изпълнение на задължението по ал. 3 е до 2 месеца от вписване на решението, но не по-дълъг от 3 месеца, когато по мотивирано искане на одобрения декларатор е допуснато удължаването му.
(5) Изпълнението на решението, в частта, с която е определено обезпечение по ал. 1 и 3, се вписва в Регистъра от компетентния орган.
(6) В случаите по ал. 3, когато определената с решението сума не е предоставена в сроковете по ал. 4, компетентният орган пристъпва към процедура по отнемане на статуса на одобрен декларатор по реда на чл. 17.
(7) Компетентният орган освобождава незабавно обезпечението в сроковете и при условията на Регламент (ЕС) 2023/956.

Раздел VIII
ПРЕОЦЕНКА И ОТНЕМАНЕ НА СТАТУСА НА ОДОБРЕН ДЕКЛАРАТОР

Чл. 16. Компетентният орган, предоставил статус на одобрен декларатор, извършва мониторинг на статуса при условията на Регламент за изпълнение (ЕС) 2025/486 на Комисията за определяне на правила за прилагането на Регламент (ЕС) 2023/956 на Европейския парламент и на Съвета по отношение на условията и процедурите, свързани със статуса на одобрен декларатор по МКВЕГ (OВ L, 2025/486, 18.03.2025 г., стр.1), наричан по-нататък („Регламент за изпълнение (ЕС) 2025/486“).
Чл. 17. (1) Компетентният орган отнема статуса на одобрен декларатор, когато:
1. одобреният декларатор поискал това, освен ако същият не оттегли искането си до датата на вземането на решението за отнемане на статуса;
2. одобреният декларатор вече не отговаря на критериите и условията за издаване на решение по чл. 13, ал. 1 за придобиване на статус на одобрен декларатор.
3. ако бъде установено, че одобреният декларатор е извършил тежко или повторно нарушение на задължението за връщане на сертификати по МКВЕГ, посочено в чл. 22, параграф 1 Регламент (ЕС) 2023/956; 
4. одобреният декларатор е прекратил икономическата си дейност и/или EORI номерът е бил обезсилен;
5. решението за предоставяне е взето въз основа на невярна или непълна информация и одобреният декларатор е действал недобросъвестно по отношение на същата. 
(2) В случаите на ал. 1, т. 1 за дата на отнемане на статуса се счита тази, посочена в искането на одобрения декларатор, която не може да предхожда датата на подаването му, а при липса на посочена такава, за дата на отнемане на статус се счита тази на депозиране на искането. Компетентният орган вписва в Регистъра искането и причините, посочени в него.
(3) В случаите по ал. 1, т. 2, когато компетентният орган е формирал намерение за отнемане на статуса, след преоценка по чл. 16 или когато одобреният декларатор не е предоставил обезпечението по чл. 15, ал. 3 в сроковете по чл. 15, ал. 4, той съобщава незабавно, чрез вписване в Регистъра на одобрения декларатор заключенията си, като му указва, че може да подаде отговор в срок от 30 календарни дни.
(4) След изтичането на срока по ал. 3, компетентният орган може да определи допълнителен срок за представяне на бележки, но не повече от  календарни 10 дни.
(5) В случаите по ал. 3, когато за решението по чл. 18, ал. 1 се изисква допълнителна информация от консултираните страни или Комисията, компетентният орган съобщава на одобрения декларатор намерението си за отнемане на статуса и може да започне консултации, като определя срок от 7 календарни дни за представяне на отговор от консултираните страни.
(6) Когато в  срока по ал. 5 не са постъпили отговори от страните, участващи в консултациите, се счита, че същите нямат възражения по отношение на съответствието на одобрения декларатор с условията и критериите, във връзка с които е проведена процедурата по консултации.
(7) В случай, че от някоя от страните, участващи в консултациите, е постъпило становище, че одобреният декларатор не отговаря на един или повече от критериите за предоставяне на статус на одобрен декларатор, компетентният орган, може да изиска допълнителна информация и документация от консултираните страни.
(8) В случаите по ал. 7 компетентният орган определя срок за процедурата по консултации до 15 календарни дни или по-кратък,  считано от датата на уведомяването по предходната алинея.
(9) При оценката на обстоятелствата по ал. 1, т. 3, компетентният орган взема предвид обстоятелствата по чл. 22, параграф 2 от Регламент (ЕС) 2025/486, като определя срок за представяне от одобрения декларатор на допълнителна информация и забележки, който не надвишава 10 календарни дни.
(10) В случаите по ал. 1, т. 2 и 3 преди постановяване на решение за отнемане на статуса, компетентният орган дава възможност на одобрения декларатор да предостави становище, като определя срок не повече от 15 календарни дни. 
(11) В случаите по ал. 1, т. 4 и 5, преди постановяване на решение за незабавно отнемане на статуса, компетентният орган съобщава на одобрения декларатор информацията, върху която основава решението си и му дава възможност да предостави становище в срок, ненадвишаващ 5 календарни дни от съобщаването.
(12) Когато правото на изслушване по ал. 11 е било упражнено, компетентният орган вписва в Регистъра становището на одобрения декларатор, представено в процедурата по изслушване.
(13) Вписването по ал. 12 няма действие на обжалване на решението за отнемане на статуса на одобрен декларатор.
(14) В случаите по ал. 1 компетентният орган уведомява одобрения декларатор, Комисията и другите компетентни органи на държавите членки за отнемането на статуса на одобрен декларатор чрез Регистъра.
(15) В случаите по ал. 1 лицата с отнет статус на одобрен декларатор подават декларацията по чл. 14, ал. 1, т. 1, включваща съответната на приложимия случай информация, съгласно разпоредбите на Регламент (ЕС) 2023/956. 
(16) Лицата по ал. 1, т. 1, подават декларация по предходната алинея в срок до един месец от датата по чл. 17, ал. 2 на отнемане на статуса. В случай, че са налице обективни причини, водещи до невъзможност за подаване на декларацията, лицето е длъжно да уведоми за това компетентния орган с искането си, лично или чрез представител, а в приложимите случаи – неговите наследници, както и да предостави/ят съответната изискуема информация от съдържанието на декларацията съгласно разпоредбите на Регламент (ЕС) 2023/956.
(17) Лицата по т. 2 – 5, подават декларация по ал.15 в срок до един месец от датата на вписване на решението в Регистъра. В случай, че са налице обективни причини, водещи до невъзможност за подаване на декларацията, лицето е длъжно да уведоми за това компетентния орган, незабавно, след вписване на решението, лично или чрез представител, а в приложимите случаи – неговите наследници,  както и да предостави/ят съответната, изискуема информация от съдържанието на декларацията съгласно разпоредбите на Регламент (ЕС) 2023/956.
(18) В случаите по ал. 16 и 17 на невъзможност за подаване на декларацията, компетентният орган изготвя информацията за внесените стоки, които не са обхванати по друг начин от  декларация, въз основа информацията,  подадената с уведомлението информация,  получена от Комисията,  и на съпътстващите емисии, определени чрез използване на стойностите по подразбиране в съответствие с методите,  по Регламент (ЕС) 2023/956.

РАЗДЕЛ IX

ИЗДАВАНЕ НА РЕШЕНИЕ ЗА ОТНЕМАНЕ НА СТАТУС НА ОДОБРЕН ДЕКЛАРАТОР И ПОСЛЕДИЦИ ОТ РЕШЕНИЕТО

Чл. 18. (1) В случаите по чл. 17, ал. 1, т. 1 компетентният орган издава, а в случаите по чл. 17, ал. 1, т. 2 – 5, и след преоценка по чл. 16, компетентният орган може да издаде решение за отнемане на статуса на одобрен декларатор.
(2) Решението по ал. 1 съдържа идентификационните данни, съгласно вписването в ТРРЮЛНЦ и ЕОRI номера на одобрения декларатор, статусът на който се отнема с издаването му.
(3) В решението по ал. 1 се посочва редът, органът и срокът за обжалване. 
(4) Компетентният орган вписва решението в Регистъра, от която дата одобреният декларатор се счита за уведомен за издаването му и същото се счита за връчено.
(5) В случай на подадена жалба срещу решението, компетентният орган вписва същата в Регистъра.
(6) На вписване в Регистъра подлежи и окончателният съдебен акт в случаите по ал. 5.
(7) Когато статусът на одобрен декларатор бъде отнет, Комисията закрива партидата, при условие че лицето с отнет статус на одобрен декларатор е изпълнило всички свои задължения, съгласно Регламент (ЕС) 2023/956.
(6) Лицето, чийто статус на одобрен декларатор е бил отнет, може отново да подаде заявление за одобрение по всяко време, когато е изпълнило задълженията си, съгласно Регламент (ЕС) 2023/956.

ДОПЪЛНИТЕЛНИ РАЗПОРЕДБИ

§ 1. Тази Наредба съдържа мерки по прилагането на: 
1. Регламент за изпълнение (ЕС) 2025/486 на Комисията за определяне на правила за прилагането на Регламент (ЕС) 2023/956 на Европейския парламент и на Съвета по отношение на условията и процедурите, свързани със статуса на одобрен декларатор (OВ L, 2025/486, 18.3.2025).
2. Регламент за изпълнение (ЕС) 2025/2549 на Комисията от 10 декември 2025 година за изменение и поправка на Регламент за изпълнение (ЕС) 2025/486 за определяне на правила за прилагането на Регламент (ЕС) 2023/956 на Европейския парламент и на Съвета по отношение на условията и процедурите, свързани със статуса на одобрен декларатор по МКВЕГ (OJ L, 2025/2549, 22.12.2025).
3. Регламент (ЕС) 2023/956 на Европейския парламент и на Съвета от 10 май 2023 година  за създаване на механизъм за корекция на въглеродните емисии на границите (ОВ, L 130/52, 16.05.2023), изменен с Регламент (ЕС) 2025/2083 на Европейския парламент и на Съвета за изменение на Регламент (ЕС) 2023/956 с цел опростяване и укрепване на механизма за корекция на въглеродните емисии на границите (OВ L, 2025/2083, 17.10.2025). 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2.  Наредбата се издава на основание чл.70а, ал. 7 от ЗОИК.
§ 3. Наредбата влиза в сила от деня на обнародването ѝ в „Държавен вестник“.

Приложение
[bookmark: _GoBack]Към чл.6, ал. 2, т.5
К Л Е Т В Е Н А  Д Е К Л А Р А Ц И Я
по чл. 5, параграф 5, буква „д“ от Регламент (ЕС) 2023/956 във връзка с чл. 17, параграф 2, буква „а“ от Регламент (ЕС) 2023/956 на Европейския парламент и на Съвета във връзка с чл. 9, параграф 1 от Регламент за изпълнение (ЕС) 2025/486 на Комисията
От ………………………………………………………………………..(име, презиме, фамилия)
В качеството му на ……………………..…..на дружество………………….………...с ЕИК………
Декларирам, че  към датата на подаденото заявление за одобрение, по отношение на мен, в горепосоченото ми качество, както и по отношение на лицата, изброени в чл. 9, параграф 1 от Регламент за изпълнение (ЕС) 2025/486 на Комисията, в това им качество, не е налице влязъл в сила акт в резултат от проведено административно и/или съдебно производство, с който да е признато, че в трите години, предхождащи годината на подаденото заявление, съм/са участвали в извършването на тежки или повторни нарушения на митническото законодателство, правилата за данъчно облагане, правилата относно пазарна злоупотреба, на Регламент 2023/956 или делегираните актове и актовете за изпълнение, приети съгласно посочения регламент.
Декларирам, че не съм извършвал/не са извършвани такива от лицата, изброени в чл. 9, параграф 1 от Регламент за изпълнение (ЕС) 2025/486 но Комисията през последните пет години преди тази на заявлението.
Декларирам, че през петте години, предхождащи годината на подаденото заявление, аз и лицата, изброени в член 9, параграф 1 от Регламент за изпълнение (ЕС) 2025/486 на Комисията, не съм бил осъден/не са били осъдени с влязла в сила присъда, не съм бил/ не са били обект на разследване и не са ми/им повдигани обвинения от надлежни органи на власт за тежки престъпления, свързани с моята/тяхната икономическа дейност, както и не ми е известно да са налице данни за извършени през същия период от време от мен/от тях тежки престъпления, свързани с моята/тяхната икономическа дейност.
Декларирам, че съм запознат с отговорността по чл. 313 от Наказателния кодекс на Република България.
Подпис:


image3.emf
X

КЛИМЕНТИНА ДЕНЕВА

ГЛАВЕН СЕКРЕТАР НА МОСВ


image4.emf
X

ИВАЙЛО ТИХОВ

ДИРЕКТОР ДИРЕКЦИЯ “ПРАВНА” НА МОСВ


image1.emf
X

РУМЕН РАДЕВ

МИНИСТЪР-ПРЕДСЕДАТЕЛ


image2.emf
X

МАРИЯ ТОМОВА

ГЛАВЕН СЕКРЕТАР НА МИНИСТЕРСКИЯ СЪВЕТ


